Λάζαρος Κουντουριώτης

Ο Λάζαρος Κουντουριώτης (Ύδρα Απρίλιος 1769 - 6 Ιουνίου ή 12 Ιουνίου 1852Μητρώο Βουλευτών 1822-1935, ιστοσελίδα της Βουλής των Ελλήνων, ανάκτηση 16-3-2013.) ήταν Έλληνας γερουσιαστής και παράγοντας της επανάστασης του 1821.

 Βιογραφία 
Γεννήθηκε τον Απρίλιο του 1769 στην Ύδρα. Υπάρχουν πολλές εικασίες για την καταγωγή της οικογένειάς του. Εικάζεται πως οι πρόγονοι του εγκαταστάθηκαν στην Ύδρα από το Κρανίδι, την Αρκαδία ή τη Μεγαρίδα. Πατέρας του ήταν ο Ανδρέας - Αναγνώστης Κουντουριώτης, ο οποίος νυμφεύτηκε τη Μαρία, θυγατέρα του εύπορου Λάζαρου Κοκκίνη, με την οποία απέκτησε δύο αγόρια, τον Λάζαρο και τον κατά δεκατρία (13) έτη νεότερο αδελφό του, Γεώργιο.

Σε ηλικία μόλις δεκατεσσάρων (14) ετών αναμείχθηκε στις εμπορικές υποθέσεις του πατέρα του, αντιπροσωπεύοντάς τον στην Ύδρα ενώ αυτός ήταν στη Γένοβα. Αργότερα, λαμβάνοντας τα ηνία του εμπορικού οίκου του πατέρα του, ο οποίος δολοφονήθηκε κατά τις παραμονές της Πρωτοχρονιάς του 1802Αντωνίου Λιγνού, Ιστορία της νήσου Ύδρας, τ. Α', Αθήναι 1946, σ. 47., αύξησε κατά πολύ την περιουσία που κληρονόμησε και αναδείχτηκε σε μια από τις ισχυρότερες προσωπικότητες του τόπου του.

Αν και δεν ήταν από τους υποκινητές της Επανάστασης, την οποία θεωρούσε πρόωρη, την ενστερνίσθηκε μετά το ξέσπασμά της και την υποστήριξε. Η περιουσία της οικογένειας Κουντουριώτη εκείνα τα χρόνια υπολογίζεται σε 800.000 τουλάχιστον δίστηλα και δαπανήθηκε κατά τα τρία τέταρτά της υπέρ της Επανάστασης, διαχειριζόμενη από τον Λάζαρο, ως αρχηγού της οικογένειας. Την περίοδο 1835-36 διετέλεσε Δήμαρχος Ύδρας.Δήμαρχοι Ύδρας, από την ιστοσελίδα του Δήμου Ύδρας 

Διατελώντας Γερουσιαστής και τιμώμενος από τους πάντες ως ο πρώτος πολίτης της Ελλάδος, απεβίωσε την 6 Ιουνίου 1852, το δε θάνατό του ακολούθησε πενθήμερο εθνικό πένθος. Παιδιά του ήταν οι Παντελής Κουντουριώτης, Δημήτριος Κουντουριώτης και Μαρία Κουντουριώτη που παντρεύτηκε τον Δημήτριο Βούλγαρη.

Το αρχοντικό που είχε κατασκευάσει, σήμερα στεγάζει το παράρτημα του Εθνικού Ιστορικού Μουσείου.

 Παραπομπές 

 Πηγές 
 Παναγιώτης Παπαναούμ «Διαλογισμοί του Λάζαρου Κουντουριώτη»


Κατηγορία:Έλληνες γερουσιαστές
Κατηγορία:Έλληνες ευεργέτες
Κατηγορία:Έλληνες επιχειρηματίες
Κατηγορία:Αγωνιστές του 1821
Κατηγορία:Τάγμα του Σωτήρος
Λαζαρος
Κατηγορία:Δήμαρχοι Ύδρας